ג'קי לוי

לוי בהופעה ב-2008
יעקב (ג'קי) לוי (נולד ב-15 באוקטובר 1963) הוא עיתונאי, שדרן רדיו, מגיש טלוויזיה, מורה לתיאטרון, אמן סיפור, איש תקשורת ופובליציסט ישראלי.

==ביוגרפיה==
לוי נולד בבת ים, לאיילה ושמואל לוי, בנו של המקובל הרב יעקב לוי, שהיה דיין בבית דינו של הרב רפאל אנקווה. דודיו היו הרב ציון לוי, שכיהן כרבה של פנמה והרב משה לוי, רבה של בת ים. גדל בבת ים ולאחר מכן בקריית אונו. למד בישיבה התיכונית בכפר הרא"ה, שירת בנח"ל ולתקופה מסוימת אף למד בישיבת הקיבוץ הדתי בעין צורים. במשך שמונה שנים התנדב בקיבוץ בית רימון. למד פילוסופיה ותיאטרון באוניברסיטה העברית בירושלים, ולימד תיאטרון באוניברסיטה. כיום מורה לתיאטרון בסטודיו למשחק ניסן נתיב בירושלים.

== קריירה ==

=== בעיתונות ===
לוי החל את כתיבתו העיתונאית בטור "סולם יעקב" במקומון הירושלמי "כל העיר", בו חיווה את דעתו כמבקר וכמתפלל על בתי הכנסת השונים בירושלים, תוך פירוט חוויית התפילה והיחס לו זכה בכל בית כנסת. הוא כתב במשך תשע שנים ב"מוסף לשבת" של ידיעות אחרונות טור שבועי על פרשת השבוע, בו קישר בין פרשת השבוע לנושא אקטואלי עם פרשנויות אישיות. כיום יש לו טור שבועי במוסף השבת של ישראל היום.

=== בטלוויזיה ===
לוי הגיש בטלוויזיה החינוכית תוכניות נוער שעוסקות בקירוב ופיוס בין דתיים לחילונים, בהן: "צו פיוס", "פיוס בע"מ" ו"מישהו דיבר?". בעבר הגיש בערוץ היהדות "התכלת" תוכנית טיולים בחו"ל בשם "היהודי הנודד". כמו כן הוא נמנה עם יוצרי ותסריטאי סדרת הדרמה "מעורב ירושלמי".

=== ברדיו ===
ב-2002 החל לוי להגיש בגלי צה"ל את תוכנית הרדיו "המילה האחרונה" יחד עם אברי גלעד. התוכנית כללה פינה בה המאזינים מחדשים מונחים עבריים למושגים נבחרים, וכן פינה שבה מחדשים המאזינים "הלכות" נבחרות בנושאים שונים.

לוי הגיש בגלי צה"ל גם את התוכנית "ציפורי לילה ירושלמיות".

בין 2015 ליוני 2019 הגיש לוי בגלי צה"ל את התוכנית "משפחה גרעינית "ביחד עם מגישים נוספים.<ref></ref>

ב-2019 החל להגיש בגלי צה"ל תוכנית שבועית ביחד עם לוסי אהריש.<ref></ref>

=== על הבמות ===
ב-2002 לוי הריץ את מופע הבידור "בן אדמה", המופע עלה בתיאטרון הבימה, בית לסין, תיאטרון ירושלים, פסטיבל מספרי סיפורים בחולון ובישובים שונים ברחבי הארץ.<ref></ref>

ב-2006 העלה מופע משותף עם אריאל הורוביץ בשם "לכו אתם!" והקליט בדואט עם הורוביץ את השיר "מלאך", שנכלל באלבומו של הורוביץ "זמן אמת". מאז, הוא מופיע עם הורוביץ בכל רחבי הארץ, בהופעות הכוללות בעיקר שירים משותפים.

החל משנת 2007 הוא הנחה את המופע "קלבת שבת" בימי שישי בבית אבי חי בירושלים, מופע אותו כתב יחד עם חברי תיאטרון האינקובטור.

ב-2008 העלה מופע משותף עם חנן יובל בשם "גשר ההלכה".<ref></ref>

לוי הופיע יחד עם מרב סמן טוב במסגרת מופע העוסק בירושלים בשם "חוברה'לה".<ref></ref>

ביום העצמאות 2024 הנחה את טקס כיבוי משואות והדלקת תקווה, טקס אלטרנטיבי לטקס הדלקת המשואות בהר הרצל.<ref></ref>

== חיים אישיים ==
לוי נשוי בשנית, לנעם דן, ולזוג שני ילדים משותפים. מנישואיו הראשונים יש לו שלושה ילדים נוספים. הוא מתגורר בשכונת קטמון בירושלים.

ב-7 באוקטובר 2023 במהלך הטבח בניר עוז נרצחו קרובות משפחתו כרמלה דן, בת ה-80 ונויה דן בת ה-13 ונחטפו לרצועת עזה קרובי משפחתו עופר קלדרון עם ילדיו סהר וארז. סהר וארז שוחררו בעסקה לאחר 54 ימים. עופר עודנו חטוף בידי החמאס<ref></ref>.

== ספריו ==
ב-2014 פורסם ספר ילדים שכתב בשם "אותיות מתוקות". 

בפברואר 2020 יצא לאור ספרו "כאן לא בית קפה" בהוצאת כנרת זמורה ביתן דביר.

== פרסים והוקרה ==

* בשנת 2000 השיא משואה בטקס יום העצמאות בהר הרצל.
* ב-2023 קיבל את פרס תרבות יהודית ע"ש אורי אורבך בתחום מפעל חיים. 

==קישורים חיצוניים==

* 

* 
* ג'קי לוי, [https://eretzacheret.org/כשהתחלנו-לגזור-חומרות/ כשהתחלנו לגזור חומרות], ארץ אחרת 49 (ינואר-פברואר 2009)
* [http://www.neviim.net/index.php?p=135 ביקורת על המופע "בן אדמה"] מתוך אתר [http://www.neviim.net נביאים אחרונים]
* 
* יורם יובל, [https://www.youtube.com/watch?v=iV8vXi5D4mM שיחת נפש עם ג'קי לוי], הטלוויזיה החינוכית, 10 באוקטובר 2012
* יעקב בר-און, [http://m.maariv.co.il/HomePage/FrontPage/Article.aspx?id=464078 ג'קי לוי עושה מפרשת השבוע חגיגה, ומצטער על השינויים ב"מילה האחרונה"], באתר מעריב השבוע, 20 בפברואר 2015
* 
* 
* 
* 
* 

==הערות שוליים==

קטגוריה:מנחי טלוויזיה ישראלים
קטגוריה:ירושלים: אישים
קטגוריה:בעלי טור ישראלים
קטגוריה:סגל גלי צה"ל
קטגוריה:שדרני רדיו ישראלים
קטגוריה:מגישי ציפורי לילה
קטגוריה:סגל ישראל היום
קטגוריה:בוגרי ישיבת כפר הרא"ה
קטגוריה:בוגרי ישיבת הקיבוץ הדתי עין צורים
קטגוריה:חברי גרעיני נח"ל
קטגוריה:בוגרי האוניברסיטה העברית בירושלים
קטגוריה:משיאי משואה ביום העצמאות: 2000
קטגוריה:זוכי פרס ליבהבר
קטגוריה:סגל ערוץ 20
קטגוריה:בת ים: אישים
קטגוריה:קריית אונו: אישים
קטגוריה:קטמונים: אישים
קטגוריה:ישראלים שנולדו ב-1963